b'\n_START_ARTICLE_\nRepalj\xc5\xa1\xc4\x8dica\n_START_SECTION_\nOpis\n_START_PARAGRAPH_\nV dol\xc5\xbeino meri med 12 in 14\xc2\xa0cm. Je razmeroma \xc4\x8dokat pti\xc4\x8d s kratkim repom, ki je pri bazi bele barve, sicer pa temen. Po glavi, hrbtu in perutih so repalj\xc5\xa1\xc4\x8dice temno rjave s \xc4\x8drnimi lisami, po trebu\xc5\xa1ni strani pa svetlej\xc5\xa1e. Samci imajo \xc4\x8drno-rjavo glavo z vpadljivo belo nado\xc4\x8desno progo in rde\xc4\x8dkasto-rjavo obarvanost grla in prsi. Samice in enoletni mladi\xc4\x8di imajo svetlej\xc5\xa1o obarvanost glave ter nado\xc4\x8desno progo blede barve, torej je vzorec obarvanosti manj kontrasten._NEWLINE_Poje najve\xc4\x8dkrat pono\xc4\x8di; njegov napev je raznolik, v njem se menjajo po\xc4\x8dasni in hitri ter \xc4\x8disti in bolj raskavi toni, vanj vpleta tudi posnemanje ogla\xc5\xa1anja drugih ptic.\n_START_SECTION_\nEkologija in raz\xc5\xa1irjenost\n_START_PARAGRAPH_\nNjeno znanstveno ime pomeni\xc2\xa0\xc2\xbbmajhen prebivalec skalovja\xc2\xab, kar se nana\xc5\xa1a na \xc5\xbeivljenjski prostor te vrste - Saxicola je kombinacija latinskih besed saxum (\xc2\xbbskala\xc2\xab) in incola (\xc2\xbbbivali\xc5\xa1\xc4\x8de\xc2\xab), beseda rubetra pa je latinski izraz za majhnega pti\xc4\x8da. Najraje se zadr\xc5\xbeuje v odprti krajini porasli z redkim grmi\xc4\x8devjem in skalnato podlago, kakr\xc5\xa1ni so na primer neredno obdelovani kra\xc5\xa1ki travniki. V svojem okolju potrebuje vsaj nekaj dvignjenih mest (grmi, koli\xc4\x8dki za ograjo ipd.), od koder opreza za hrano in se ogla\xc5\xa1a. Gnezdo splete v nizkem gostem rastju. Prehranjuje se prete\xc5\xbeno z \xc5\xbeu\xc5\xbeelkami, v manj\xc5\xa1i meri pa tudi z drugimi majhnimi nevreten\xc4\x8darji, kot so pajki, pol\xc5\xbei in razni \xc4\x8drvi._NEWLINE_Obmo\xc4\x8dje raz\xc5\xa1irjenosti repalj\xc5\xa1ice je veliko, gnezdi vse od Irske in severnega dela Portugalske na zahodu do pore\xc4\x8dja Oba pri Novosibirsku na vzhodu. Na gnezdi\xc5\xa1\xc4\x8da se pri\xc4\x8dne vra\xc4\x8dati konec aprila in se pri\xc4\x8dne seliti proti jugu med sredo avgusta ter sredo septembra. Prezimuje v podsaharski Afriki po vsej \xc5\xa1irini celine in ju\xc5\xbeno do Zambije. Ob\xc4\x8dasno se priklatijo posamezni osebki v gnezditveni sezoni vse do Islandije, med prezimovanjem pa ju\xc5\xbeno do severnega dela Ju\xc5\xbene Afrike._NEWLINE_Zaradi velikega obmo\xc4\x8dja raz\xc5\xa1irjenosti in populacije, ki v Evropi po oceni \xc5\xa1teje med 5 in 10 milijonov parov, ne velja za ogro\xc5\xbeeno vrsto v svetovnem merilu, so pa lokalne populacije ponekod v Evropi \xc5\xbee mo\xc4\x8dno zmanj\xc5\xa1ane zaradi intenzifikacije kmetijstva, zato je prepoznana kot ogro\xc5\xbeena v nekaterih dr\xc5\xbeavah (Nem\xc4\x8dija, Zdru\xc5\xbeeno kraljestvo). Tudi v Sloveniji je \xc5\xa1iroko raz\xc5\xa1irjena, predvsem je pogosta na vla\xc5\xbenih ali poplavnih kra\xc5\xa1kih travnikih.'